Þorsteinn Eyþórsson 68 ára gamall Borgnesingur lagði af stað í morgun í hjólaferð um Vestfjarðahringinn, alls um 755 kílómetra. Fréttastofa tók Þorstein tali áður en hann lagði af stað, en hann hjólar í minningu tengdasonar síns.
Ég er svona aðeins að græja til húsbílinn fyrir konuna sem ætlar að fylgja mér eftir. Ég verð einhvers staðar að sofa.
Þorsteinn stefnir á að hjóla um 71 kílómetra á dag og ætlar að hjóla í 11 daga en tekur sér einn hvíldardag á Ísafirði.
Þetta er ekki fyrsta hjólaferð Þorsteins en árið 2016 hjólaði hann hringinn í kringum Ísland. Hann segist hafa haldið sér í ágætu formi síðan, hann fékk covid fyrir skömmu en segir að það eigi ekki að koma að sök, hann sé stálsleginn í dag.
Þeir sögðu mér vinir mínir á Ísafirði að Vestfirðirnir væru hluti af hringnum þannig ég átti eftir að klára hringinn
Það hefur lengi staðið til hjá Þorsteini að klára hringinn en þegar hann missti tengdason sinn ákvað hann að nú væri tíminn. Þegar hann fór hringinn fyrir sex árum síðan lét hann gott af sér leiða og safnaði til styrktar ADHD samtökunum. Í þetta skiptið ætlar hann að styrkja Píeta samtökin.
Upphaflega var þetta til að reyna á sjálfan mig en ég ákvað að vera með söfnun fyrir Píeta samtökin. Ástæðan er að tengdasonur minn tók líf sitt í vetur það var nú eiginlega þá sem ég ákvað það, svona til minningar um hann.
68 ára gamall Borgnesingur lagði hjólandi af stað í morgun en fram undan eru 755 kílómetrar um Vestfirði. Hann hjólar í minningu tengdasonar síns og eiginkona hans fylgir honum eftir á húsbíl. 